東宮生日六首 癸巳
作者：林光朝
朝代：宋

paragraphs: 昭代璿源遠，高秋寶月前。
神光浮蜀道，瑞氣貫秦川。
銀榜應如舊，金莖若箇邊。
龍樓清晝出，鶴禁彩雲連。
妙選衣冠藪，旁開道德淵。
重爻分九六，曲禮盡三千。
歲閏緣長曆，霜清欲上弦。
每看禖燕日，已入夢熊篇。
沆瀣通三殿，笙鸞共一天。
東明到西極，作頌自年年。